|  |
| --- |
| ***Директни плащания*** |

**1. На 30 август 2021 г. изтече периода на задържане на животните по схемите за обвързано подпомагане за животни за кампания 2021, който е част от условията за допустимост**. Земеделските стопани, кандидати по схемите, трябва да отглеждат заявените животни най-малко 80 дни от деня, следващ последния ден за подаване на заявленията за подпомагане. Това означава, че те трябва да задържат заявените за подпомагане животни в стопанството си през този период. За кампания 2021 г. периодът на задържане на животните е от 12 юни (включително) до 30 август (включително) 2021 г. Припомняме, че по схемата за преходна национална помощ за овце-майки и/или кози-майки (обвързана с производството) периодът на задържане на животните е 100 дни от деня, следващ последния ден за подаване на заявленията за подпомагане. За кампания 2021 г. периодът на задържане на животните по тази схема е от 12 юни (включително) до 19 септември (включително) 2021 г.

**2. Приключиха кръстосаните проверки за Кампания 2021.** ДФ „Земеделие“ приключи кръстосаните проверки по подадените заявления от земеделските стопани по схемите и мерките на директните плащания за Кампания 2021. В резултат на проверките, в 7 087 заявления на бенефициери са установени двойно декларирани площи в размер на 3 567 ха. Информация за установените застъпвания е публикувана в раздел „Справки“, секция „Двойно декларирани площи“ в индивидуалния профил на всеки земеделски стопанин в Системата за електронни услуги на ДФЗ. Припомняме, че от Kампания 2019, не се налага земеделските стопани да се явяват в областните дирекции на ДФЗ за предоставяне на документи за изясняване на принадлежността на двойно декларираните площи. При обработката на тези площи Държавен фонд „Земеделие“ използва данните за регистрирано правно основание, предоставени от Министерството на земеделието, храните и горите. ДФ „Земеделие“ информира бенефициерите, че в срок до 1 декември 2021 г. могат да подават искания за оттегляне на депозираните си заявления за Кампания 2021. Оттеглянето на заявленията е допустимо при спазване на реда и условията на Наредба № 5 от 2009 г.

|  |  |
| --- | --- |
| ***Визия за ОСП след 2020 г.*** |  |

**3. Министрите на земеделието на ЕС обсъждат постигането на по-добър диалог между градските и селските райони на своя неофициална среща в Словения, планирана за периода от 5 до 7 септември 2021 г. в Брдо при Кранху**. Неделният ден е предвиден за посещения във ферми, а в понеделник, на 6 септември, е неформалното заседание на Специалния комитет по селско стопанство (СКСС). Работната среща за диалога за градските и селските райони е планирана за 7 септември, вторник. Отправна точка за диалога е работен документ от словенското председателство на Съвета на ЕС, с който министрите на земеделието на ЕС са поканени да отговорят на следните въпроси: „Как виждате ролята на селските райони в обществото и какви са предизвикателствата пред тях? Какви тенденции ще определят селските райони в бъдеще? Как оценявате връзката град-село във Вашата страна и как се справяте с основните предизвикателства, които тя поражда? Какви мерки предприемате, за да предотвратите потенциални конфликти, свързани със селскостопански практики в селските райони, като например използването на продукти за растителна защита, използването на органични торове, шум и неприятни миризми? Какви политики трябва да се прилагат относно различията между селата и градовете? Каква е ролята на ОСП в това отношение и има ли потенциални взаимодействия с други политики и механизми, по-конкретно политики на ЕС?“. Словенското председателство на Съвета на ЕС си поставя цел да осигури официалното приемане на пакета за реформа на Общата селскостопанска политика през шестмесечния период на своето председателството.

**4. На 9 септември, Комисията по земеделие и развитие на селските райони към Европейския парламент ще гласува компромисните текстове за реформата на ОСП след 2023 г.** В момента се извършва редакция и финализиране на окончателните законодателни текстове от юристите-лингвисти на европейските институции (регламентите относно стратегическите планове, общата организация на пазарите и хоризонталния регламент), които след това ще трябва да бъдат гласувани на пленарно заседание на Европейския парламент през месец октомври или ноември 2021 г. Междувременно, държавите членки работят върху проектите на стратегическите планове, които ще бъдат финансирани от ОСП. Първите проекти на стратегически планове трябва да бъдат предадени за преглед и одобрение от Европейската комисия до края на 2021 г.

|  |  |
| --- | --- |
| ***Още от ЕС и света*** |  |

**5. На 30 август Европейската комисия започна обществена консултация, която ще остане отворена до 27 септември, по Проект за решение за изпълнение относно използването на утайки от отпадни води в селското стопанство**. Целта на инициативата е да се опрости и актуализира докладването от държавите членки относно прилагането на определени директиви на ЕС в областта на отпадъците (изменение на Решение 94/741/EC). Правилата на ЕС имат за цел да гарантират, че използването на утайката от пречистване на отпадъчни води в селското стопанство не вреди на околната среда, животните и хората. В проекторешението е предвидено, че от 2022 г. нататък държавите членки ще събират пространствени данни за използването на утайката от пречистване на отпадъчните води и друга информация и ще публикуват доклади ежегодно до края на август на следващата година. Допълнителна информация, както и самият въпросник са достъпни на: <https://ec.europa.eu/info/law/better-regulation/have-your-say/initiatives/12871-Sewage-sludge-use-in-farming-updating-reporting-on-the-Sewage-Sludge-Directive_en>